รัฐบาลไทย-ข่าวทำเนียบรัฐบาล-ศธ.เปิดโครงการ “ฝึกอบรมระยะสั้นฐานสมรรถนะ ภาคฤดูร้อน” รุ่นที่ 2
วันอังคารที่ 10 ตุลาคม 2560
ศธ.เปิดโครงการ “ฝึกอบรมระยะสั้นฐานสมรรถนะ ภาคฤดูร้อน” รุ่นที่ 2
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานเปิดโครงการ "ฝึกอบรมหลักสูตรวิชาชีพระยะสั้นฐานสมรรถนะ ภาคฤดูร้อน" รุ่นที่ 2 (Education to Employment : Vocational Boot Camp) จัดโดยสํานักงานคณะกรรมการการอาชีวศึกษา (สอศ.)
ข่าวสํานักงานรัฐมนตรี524/2560
ศธ.เปิดโครงการ “ฝึกอบรมระยะสั้นฐานสมรรถนะภาคฤดูร้อน” รุ่นที่ 2
วิทยาลัยการอาชีวศึกษาปทุมธานี - เมื่อวันจันทร์ที่ 9 ตุลาคม 2560 นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานเปิดโครงการ "ฝึกอบรมหลักสูตรวิชาชีพระยะสั้นฐานสมรรถนะ ภาคฤดูร้อน" รุ่นที่ 2 (Education to Employment : Vocational Boot Camp) จัดโดยสํานักงานคณะกรรมการการอาชีวศึกษา (สอศ.) ร่วมกับภาคเอกชน/สถานประกอบการชั้นนํากว่า 1,700 แห่ง และสถานศึกษาอาชีวศึกษา 465 แห่งทั่วประเทศ เพื่อเสริมศักยภาพกําลังคนอาชีวะด้วยหลักสูตรเข้มข้นต่อยอดการสร้างงานใน 7 กลุ่มอาชีพ กว่า 2,000 หลักสูตร โดยมีผู้เข้าร่วมงานกว่า500 คน รวมทั้งพล.ท.โกศล ประทุมชาติที่ปรึกษารัฐมนตรีว่าการกระทรวงศึกษาธิการ ดร.สุเทพ ชิตยวงษ์ เลขาธิการคณะกรรมการการอาชีวศึกษา ผู้บริหาร สอศ. ตลอดจนผู้บริหารสถานศึกษาภาครัฐและภาคเอกชน เข้าร่วม
นพ.ธีระเกียรติ เจริญเศรษฐศิลป์กล่าวมีใจความตอนหนึ่งว่า ด้วยสายพระเนตรที่ยาวไกลของสมเด็จพระเจ้าอยู่หัวมหาวชิราลงกรณ บดินทรเทพยวรางกูร (ในหลวงรัชกาลที่ 10) ที่ทรงมีพระบรมราโชบายด้านการศึกษาเพื่อมุ่งสร้างพื้นฐานให้แก่ผู้เรียน 4 ด้าน คือ 1) มีทัศนคติที่ถูกต้องต่อบ้านเมือง 2) มีพื้นฐานชีวิตที่มั่นคง มีคุณธรรมจริยธรรม 3) มีงานทํา มีอาชีพสุจริต 4) เป็นพลเมืองดี ซึ่งไม่ว่าจะมองในมุมใด ก็สอดคล้องกับเป้าหมายสําคัญในการจัดการศึกษาเรียนรู้ทุกระดับของกระทรวงศึกษาธิการทั้งสิ้น
ในส่วนของโครงการ "ฝึกอบรมหลักสูตรวิชาชีพระยะสั้นฐานสมรรถนะ ภาคฤดูร้อน"มีความสอดคล้องโดยตรงกับพื้นฐานด้านการมีงานทํา มีอาชีพสุจริต ด้วยแนวทางของหลักสูตรที่เน้นการพัฒนา "สมรรถนะหลัก" ควบคู่กับ "คุณธรรม" เรียกโดยย่อว่า “SEE” ทั้งในหลักสูตรที่สอดคล้องกับ Growth Engine (First S-Curve, New S-Curve, Thailand 4.0 Super Cluster) และหลักสูตรตามความต้องการของท้องถิ่นใน 7 กลุ่มอาชีพ กว่า 2,000 หลักสูตร โดยร่วมกับภาคเอกชนและผู้ประกอบการกว่า 1,700 บริษัท มาร่วมจัดหลักสูตรระยะสั้นเข้มข้น ที่สามารถประกอบอาชีพได้จริง ให้กับนักเรียนนักศึกษาอาชีวะทั้งภาครัฐและเอกชน 465 แห่งทั่วประเทศ ตลอดจนประชาชนที่สนใจ
S E E
Skills :ทักษะการทํางาน เกิดจากการที่ผู้เข้าฝึกอบรมได้รับการพัฒนาและลงมือปฏิบัติจริงด้วยอุปกรณ์เครื่องมือที่ทันสมัยในสถานประกอบการหรือสถานการณ์จริง ภายใต้การดูแลของคณะครูและวิทยากรที่มีความเชี่ยวชาญจากสถานประกอบการ ที่จะช่วยผลิตคนให้มีสมรรถนะตรงกับความต้องการของเอกชนอย่างแท้จริง
English :ภาษาอังกฤษ จะเน้นฝึกภาษาอังกฤษสําหรับอาชีพต่าง ๆ เช่น ภาษาอังกฤษสําหรับอากาศยาน ภาษาอังกฤษสําหรับการเดินเรือ ภาษาอังกฤษในเรื่องของหุ่นยนต์ รวมทั้งจะมีการพัฒนาแอพพลิเคชัน Echo Vocational สําหรับเด็กอาชีวะได้ฝึกภาษาอังกฤษด้วยตนเองด้วย
Ethics :คุณธรรม จะเน้นให้มีการปลูกฝังทางด้านคุณธรรมตลอดช่วงเวลาของการฝึกอบรม ตามแนวคิด "Work Hard be Nice” เพื่อให้ได้กําลังคนที่มีความขยัน ใฝ่เรียนรู้ และตรงเวลา
นพ.ธีระเกียรติกล่าวด้วยว่า ในที่สุดการศึกษา โดยเฉพาะอาชีวศึกษา ต้องสร้างให้คนมีงานทํา แต่ต้องยอมรับว่า การศึกษาในสถานศึกษาเพียงอย่างเดียว อาจจะตามโลกและตามภาคอุตสาหกรรมและเทคโนโลยีที่ก้าวล้ําไปจนถึงยุคปฏิวัติอุตสาหกรรม 4.0 ไม่ทัน เราจึงต้องการภาคเอกชนและผู้ประกอบการที่อยู่แนวหน้า มาช่วยทําให้รู้ว่าโลกต้องการอะไร และช่วยในเรื่องของการฝึกฝนเฉพาะทาง ให้เด็กอาชีวะได้ปฏิบัติงานจริง จากของจริง ทั้งในกลุ่มอุตสาหกรรม First S-Curve และอุตสาหกรรม New S-Curve ซึ่งมีต้นทุนสูง และอาชีวะเองก็ไม่มีกําลังเพียงพอ ในขณะเดียวกัน เด็กที่ผ่านกระบวนการฝึกฝนก็จะมีงานทําและมีรายได้ที่สูงขึ้นกว่าการเรียนเพียงอย่างเดียว
ส่วนอาชีวศึกษา ก็ต้องจัดการศึกษาที่มีหลักสูตรยืดหยุ่นรองรับเทคโนโลยีที่เปลี่ยนแปลงไปพร้อมสร้างทักษะพื้นฐานให้แก่ผู้เรียน ให้สามารถต่อยอดขยายผลในอุตสาหกรรม ที่จะขับเคลื่อนประเทศไปข้างหน้า และสําหรับกระทรวงศึกษาธิการก็จะต้องไม่ทิ้งใครไว้ข้างหลังเช่นกัน ไม่ว่าคนเหล่านั้นจะอยู่ในยุคปฏิวัติอุตสาหกรรมใดก็ตาม หากอยู่ในยุค 1.0 ก็จะต้องพัฒนาให้เป็น 1.0 ที่มีคุณค่าให้ได้ ทั้งนี้ ได้ฝากข้อเสนอแนะเกี่ยวกับการดําเนินงาน โดย สอศ. ต้องพยายามเรียนรู้จากโครงการในรุ่นแรก ไม่ว่าจะเป็นหลักสูตรที่มีผู้สนใจน้อย ไม่ควรนํามาจัดฝึกฝนอีก ตัดหลักสูตรที่ไม่มีงานรองรับ จัดระบบติดตามการมีงานทําของผู้เข้าร่วมโครงการ เป็นต้น
ทั้งนี้ ขอขอบคุณทุกภาคส่วนที่เข้ามาร่วมดําเนินงาน ซึ่งถือเป็นอีกโครงการหนึ่งภายใต้ความร่วมมือสานพลังประชารัฐที่มีความก้าวหน้าเป็นรูปธรรม และได้รับเสียงตอบรับเป็นอย่างดีจากทุกฝ่าย โดยเฉพาะภาคเอกชน มีความพึงพอใจมาก เพราะได้กําลังคนที่มีทักษะที่ต้องการและทํางานได้ทันที ส่วนเด็กอาชีวะ ก็หางานทําได้ มีรายได้ดี โดยเฉพาะช่างอากาศยาน ได้ฝึกฝนกับของจริง มีงานทํา และรองรับการคมนาคมของประเทศ เช่นเดียวกับงานบํารุงรักษา Big Bike ที่มีผู้สนใจจํานวนมาก เพราะหางานทําได้ทุกคน ส่วนประชานก็สามารถต่อยอดอาชีพได้ เช่น การปลูกอ้อยแนวใหม่ ให้ผลผลิตที่ดี ลดต้นทุน เป็นต้น สําหรับภาครัฐเอง ก็ได้ประสานและร่วมงานกับภาคเอกชนด้วยทัศนคติเชิงบวก ตลอดจนสื่อมวลชนที่ได้นําเสนอข้อมูลโครงการดี ๆ ต่อสาธารณชน ซึ่งเชื่อแน่ว่าจะมีการขยายโครงการ และจะพัฒนาให้นับชั่วโมงการฝึกฝนเป็นหน่วยกิตสะสมต่อไป
ดร.สุเทพ ชิตยวงษ์ เลขาธิการคณะกรรมการการอาชีวศึกษากล่าวว่า สอศ.มีความมุ่งหวังที่จะพัฒนากําลังคนตามกรอบยุทธศาสตร์ชาติ 20 ปี แผนพัฒนาพื้นที่เศรษฐกิจพิเศษ และตอบโจทย์ประเทศให้มีความมั่นคง มั่งคั่ง ยั่งยืน โดยจัดโครงการเพื่อขยายการเพิ่มศักยภาพกําลังคนอาชีวะเป็นรุ่นที่ 2 แล้ว เน้นพัฒนากําลังคนด้วย 2,000 หลักสูตรในสถานศึกษาทั้ง 465 แห่ง โดยไม่เสียค่าใช้จ่าย แบ่งออกเป็นกลุ่มอาชีพต่าง ๆ ดังนี้
1) โลจิสติกส์และการบินอาทิ การตรวจซ่อมใหญ่วงล้อและระบบเบรกอากาศยาน (60 ชม.) การเรียกเครื่องลานจอด (40 ชม.) ภาษาอังกฤษเพื่อการสื่อสารในงานโลจิสติกส์ (30 ชม.) การจัดทําเอกสารการส่งออกด้วยระบบ e-Customer Paperless (18 ชม.) เป็นต้น
2) หุ่นยนต์เพื่อการอุตสาหกรรมอาทิ หุ่นยนต์เพื่อการผลิต (75 ชม.) เป็นต้น
3) ยานยนต์สมัยใหม่อาทิ เทคโนโลยีงานซ่อมสีรถยนต์ (75 ชม.) งานบํารุงรักษารถจักรยานยนต์ขนาดใหญ่ Big Bike (45 ชม.) เทคโนโลยีปรับฉีดพลาสติก เป็นต้น
4) อิเล็กทรอนิกส์อัจฉริยะอาทิ เทคโนโลยีระบบลิฟต์และการซ่อมบํารุง (75 ชม.) Hight Voltage Control by Switchgears (ควบคุมแรงดันไฟ) (30 ชม.) ควบคุมกระบวนการผลิตด้วยระบบ DCS (30 ชม.) เป็นต้น
5) ท่องเที่ยวกลุ่มรายได้ดีและการท่องเที่ยวสุขภาพอาทิ ภาษาต่างประเทศสําหรับงานบริการ (30 ชม.) การดําน้ํา (30 ชม.) อาหารนานาชาติเพื่อการท่องเที่ยว (30 ชม.) MICE English Course (40 ชม.) การประชาสัมพันธ์ในอุตสาหกรรม MICE (40 ชม.) เป็นต้น
6) เกษตรและเทคโนโลยีชีวภาพอาทิ เทคโนโลยีผลิตปาล์มน้ํามันสมัยใหม่ (75 ชม.) เป็นต้น
7) แปรรูปอาหารอาทิ อาหารไทยแห่งอนาคต (30 ชม.) อาหารหวานไทยแห่งอนาคต (30 ชม.) เป็นต้น
ทั้งนี้ ขอเชิญชวนนักเรียน นักศึกษา และประชาชนที่สนใจ สมัครเข้าร่วมโครงการได้ตั้งแต่บัดนี้เป็นต้นไป จนถึงวันที่ 31 ตุลาคม 2560 สอบถามรายละเอียดได้ที่ "สํานักมาตรฐานการอาชีวศึกษาและอาชีพ" โทร 02-2815555 ต่อ 1409 หรือhttp://bsq.vec.go.th
นวรัตน์ รามสูต, บัลลังก์ โรหิตเสถียร: สรุป/รายงาน
ยุทธพงศ์ เลือกกลั่นดี: ถ่ายภาพ